Ons sal nie gedreig word nie, sê Scopa-LP’sFoto: Scopa-voorsitter Themba Godi (Foto: Chantall Presence/ANA) Die parlementêre waghond oor openbare rekeninge het Dinsdag gesê hy sal nie “gedreig of verhinder word om sy werk toe doen nie”, in reaksie op ŉ skynbare dreigement van regstappe teen LP’s deur die adjunkminister van openbare werke, Jeremy Cronin. Die staande komitee oor openbare rekeninge (Scopa) het in ŉ verklaring gesê Cronin het “ongekende en leë dreigemente” teen die komitee gerig en die komitee gedreig dat hulle die beeld van die minister van openbare werke, Thulas Nxesi, skade berokken. “Dit is ongekend dat ŉ lid van die uitvoerende komitee kan dreig om die parlement hof toe te sleep omdat die komitee sy werk doen. Dit kan slegs ŉ poging wees om misdrywe weg te steek,” het Themba Godi, voorsitter van Scopa, gesê. “Die departement van openbare werke bly in die greep van korrupte werknemers wat eksterne belange het. Scopa sal dié misdadigers genadeloos bly vervolg.” Scopa het Nxesi veroordeel vir sy skynbaar onreëlmatige ondersteuning van Boitumelo “Cox” Mokgoro as hoof- finansiële beampte van die Onafhanklike Ontwikkelingstrust deur Honey Cloud Enterprises, waarvan Mokgoro die enigste direkteur en werknemer is. ŉ Voorlopige verslag deur die Staatsdienskommissie (PSC) het bevind dat die aanstelling onreëlmatig was en nie binne die wet geskied het nie. Scopa is later daarop gewys dat hy nie die mag het om Mokgoro se aanstelling te ondersoek nie, maar dat dit deur ŉ beslissing in die Nasionale Vergadering gedoen moet word. Godi het gesê Scopa sal die kantoor van die speaker nader oor hoe die PSC-verslag oor Mokgoro se aanstelling gereguleer kan word en “Nxesi en Mokgoro moet albei aanspreeklik gehou word vir die skynbaar onreëlmatige aanstelling van mnr. Mokgoro en sy maatskappy, Honey Cloud, by die departement van openbare werke”.